b'\n_START_ARTICLE_\nPikku-Huopalahden kaatopaikka\n_START_PARAGRAPH_\nPikku-Huopalahden kaatopaikka oli Helsingin Pikku-Huopalahdessa sijainnut kaatopaikka, joka oli k\xc3\xa4yt\xc3\xb6ss\xc3\xa4 vuosina 1937\xe2\x80\x931949. Sit\xc3\xa4 kutsuttiin my\xc3\xb6s K\xc3\xb6yhien Stockaksi.\n_START_SECTION_\nKaatopaikan historia ja luonne\n_START_PARAGRAPH_\nPikku-Huopalahden kaatopaikka oli pienkaatopaikka, joka oli vaatimaton ja vaaraton. Sinne vietiin talousj\xc3\xa4tett\xc3\xa4, paperia ja tuhkaa. Teollisuusj\xc3\xa4tteit\xc3\xa4 ei viety, mutta niit\xc3\xa4 p\xc3\xa4\xc3\xa4tyi alueelle muun toiminnan yhteydess\xc3\xa4._NEWLINE_Sek\xc3\xa4 kaatopaikan alkuhistoria ett\xc3\xa4 sen toiminnan p\xc3\xa4\xc3\xa4ttyminen on jossakin m\xc3\xa4\xc3\xa4rin ep\xc3\xa4selv\xc3\xa4. Se on perustettu saviselle maalle vuonna 1937. Sen arvellaan liittyneen Helsingin kaupungin laajenemiseen sek\xc3\xa4 Tilkan sotilassairaalan funkkistyylisen sairaalarakennuksen valmistumiseen vuonna 1936. Toiminta luultavasti p\xc3\xa4\xc3\xa4ttyi, kun Pasilan kaatopaikka avattiin 1949 ja se korvasi Pikku-Huopalahden toiminnan.\n_START_SECTION_\nK\xc3\xb6yh\xc3\xa4n miehen Stocka\n_START_PARAGRAPH_\nKaatopaikkatoiminnan p\xc3\xa4\xc3\xa4ttymisen j\xc3\xa4lkeen alueen ymp\xc3\xa4rist\xc3\xb6 n\xc3\xa4ytti edelleen kaatopaikalta, jota kutsuttiin \xe2\x80\x9dK\xc3\xb6yh\xc3\xa4n miehen Stockaksi\xe2\x80\x9d tai \xe2\x80\x9dK\xc3\xb6yhien Stockaksi\xe2\x80\x9d. T\xc3\xa4m\xc3\xa4 alue sijaitsi kaatopaikan liepeill\xc3\xa4, Tilkan ja merenlahden v\xc3\xa4liss\xc3\xa4. Sen nimess\xc3\xa4 oli viittaus sek\xc3\xa4 alueen monipuoliseen romuvalikoimaan ett\xc3\xa4 Stockmannin tavarataloon._NEWLINE_Alueelle oli sijoittunut erilaista pienteollisuutta, muun muassa autojen purkamista, n\xc3\xa4ht\xc3\xa4v\xc3\xa4sti my\xc3\xb6s romutavara- ja vanhojen tavaroiden kauppoja. Ilmeisesti ker\xc3\xa4\xc3\xa4ntynytt\xc3\xa4 romua ei juuri kuljetettu minnek\xc3\xa4\xc3\xa4n pois. Kaatopaikka oli peitetty maalla ja louheella, mutta alueen maaper\xc3\xa4 saastui pienteollisuustoiminnan seurauksena: sinne joutui raskasmetalleja, \xc3\xb6ljy\xc3\xa4 ja haihtuvia hiilivetyj\xc3\xa4._NEWLINE_Osmo Soininvaara antaa blogissaan ymm\xc3\xa4rt\xc3\xa4\xc3\xa4, ett\xc3\xa4 K\xc3\xb6yh\xc3\xa4n miehen Stockalla sijainnut romuihin liittynyt liiketoiminta oli syntynyt enemm\xc3\xa4n tai v\xc3\xa4hemm\xc3\xa4n spontaanisti, kaavoittamattomalle alueelle ja mahdollisesti ilman sen kummempia lupia._NEWLINE_K\xc3\xb6yh\xc3\xa4n miehen Stocka oli olemassa viel\xc3\xa4 1980-luvulla. Siell\xc3\xa4 kuvattiin Uuno Turhapuro -elokuvien kohtauksia, jotka tapahtuivat H\xc3\xa4rski Hartikaisen autokorjaamolla._NEWLINE_Joidenkin k\xc3\xa4sitysten mukaan K\xc3\xb6yhien Stocka viittasi yritykseen nimelt\xc3\xa4 Helsingin Metalli ja Rauta Oy, joka toimi Pikku-Huopalahdessa ja siirtyi sittemmin Tattarisuolle, miss\xc3\xa4 se lopetti toimintansa vuonna 2016. Sen kohtaloksi koituivat kilpailevat yritykset, kuten Biltema, Byggmax ja Bauhaus, samoin kuin nettikauppa.\n_START_SECTION_\nAlue nykyisin\n_START_PARAGRAPH_\nNykyisin Pikku-Huopalahden kaatopaikkaa on mahdotonta en\xc3\xa4\xc3\xa4 havaita maastossa, sill\xc3\xa4 se on k\xc3\xa4yt\xc3\xa4nn\xc3\xb6ss\xc3\xa4 kadonnut kymmeni\xc3\xa4 vuosia sitten._NEWLINE_Alue siivottiin ennen kuin Pikku-Huopalahden uusi asuinalue rakennettiin 1990-luvulla. Ennen rakentamista alue tutkittiin, ja nykyisin Niemenm\xc3\xa4en puolella sijaitsevien viljelypalstojen kohdalta maa on vaihdettu puhtaaseen. Muualla on eristyskerros ja p\xc3\xa4\xc3\xa4ll\xc3\xa4 puhdasta maata. J\xc3\xa4tteet sen sijaan ovat t\xc3\xa4ysin maatuneet.'